Yue-Kong Pao

Yue-Kong Pao (kinesisk: 包玉剛 pinyin: Bāo Yùgāng, født 10. november 1918 i Zhenhai ved Ningbo i provinsen Zhejiang i Kina, død 23. september 1991 i Hongkong), ofte kalt «Sir Y.K. Pao» eller bare «Y.K.», var grunnlegger av Hongkongs World-Wide Shipping Group. 

Liv og virke
Bakgrunn
Yue-Kong Pao var den tredje av syv barn i en familie av øvre middelklasse. Han var i 29.e ledd en etterkommer etter Bao Zheng. 
 Tidlig virke 
Yue-Kong Pao flyttet til Hankou i 1931 for å jobbe i farens skofabrikk. I en alder av 20 år giftet han seg med Huang Sue-Ing, en ung kvinne fra sin hjemby Ningbo; hun tilhørte likesom ham byens høyere samfunnsskikt. Selv om dette var et arrangert ekteskap som hans foreldre hadde lagt opp til, bestod det til livene ut. Pao og Huang fikk fire døtre. 

Yue-Kong Pao bestemte seg for ikke å søke et mulig samarbeid i farens forretningsvirksomheter. Og snart besluttet han seg for å jobbe for et utenlandsk forsikringsselskap. 

Med utbruddet av den andre kinesisk-japanske krig i 1937 dro han først til Hengyang, så Chongqing og til slutt til Shanghai der han arbeidet for forsikringsavdelingen i Central Trust of China. Han gjorde karriere her og begynte å jobbe i bankavdelingen. På slutten av krigen ble han utnevnt av regjeringen til Municipal Bank der han raskt arbeidet seg opp til en ledende stilling.

 Hongkong
Med trusselen fra det «bambusteppet» som senket seg i 1949 (tilsvarende [jernteppet), flyttet Pao med familien til Hongkong, og tok med seg en stor del av familiens formue. Her startet han en internasjonal handel med kinesiske produkter. Etter Kinas intervensjon i Koreakrigen fulgte et FN-embargo mot Kina. Pao klarte delvis å unngå dette, men fokuserte fra da av på Europa.

Hans World-Wide Shipping Group vokste i løpet av tyve år, fra det i 1955 første skip anskaffet av Pao, til å være verdens suverent største shippingkompani med over 20 millioner Dwt (dødvekttonn). Ved å forutse shippingkrisen i slutten av 1970-årene klarte Yue-Kong Pao å kvitte seg av overkapasitet og selge unna den gjeld som knyttet seg til skipene han solgte, og spredte sine interesser, særlig ved å kjøpe seg opp til en kontrollerende aksjeandel i The Hongkong and Kowloon Wharf and Godown Company Limited, nå kjent som Wharf (Holdings) og senere Wheelock Marden. Han fikk store interesser i eiendomsmarkedet i Hongkong, byens shippingterminaler, varesalg, ferjer og trikker.

I 1980 var Pao handelsflåte verdens aller største og hans internasjonale anerkjennelse var solid befestet. Hans forretningsfilosofi var å gi sine folk omfangsrik skolering, og bare innlate seg med klart betalingssterke kunder, og inngå langsiktige charteravtaler som ansvarliggjorde kundene for vedlikehold og drift. Han hadde mottatt et æresdoktorat fra Universitetet i Hong Kong, og invitert til å tale ved Harvard Business School; han var også blitt gjort til Knight Bachelor i 1978. Pao var også blant de forretningsfolk som ble rådspurt av Deng Xiaoping.

Sent på 1980-tallet trakk Pao seg ut av den operative ledelse av sine forretninger, og trakk seg også fra sine mange styreverv. Deretter viet han seg til filantropien.

Han hadde utmerkede forbindelser til politiske ledere og ble viseformann for komiteen som begynte å forberede Hongkongs nye lovgivning for perioden etter 1997.

Død
Den 23. september 1991 døde Pao som britisk borger i det fremdeles britiske Hongkong io en alder av 72 år. Hans svigersønn Peter Woo ble så patriarken for Paos forretningsimperium.

YK Pao School i Shanghai ble grunnlagt og navngitt til Sir Yue-Kong Paos ihukommelse. Yue-Kong Pao Hall ved Purdue University og Pao Yue-Kong library ved Hong Kong Polytechnic University ærer også hans virke. Det finnes også en Sir Yue-Kong Pao Hall i Chinese International School og et Pao Yue Kong Swimming Pool i Wong Chuk Hang i Hongkong.

Litteratur


 Referanser 

Kategori:Kinesiske forretningsfolk
Kategori:Personer fra Ningbo
Kategori:Personer fra Wuhan
Kategori:Hongkongkinesere